บตท.ลุ้นรัฐแก้กฎหมาย ค้ำสินเชื่อบ้านผู้สูงอายุ
บตท.ลุ้นคลังไฟเขียวแก้กฎหมาย ลุยค้ำกู้สินเชื่อบ้านกลุ่มผู้สูงอายุจำนองใหม่ หาเงินใช้หลังเกษียณ
8 ม.ค. 2558

บตท.ลุ้นคลังไฟเขียวแก้กฎหมาย ลุยค้ำกู้สินเชื่อบ้านกลุ่มผู้สูงอายุจำนองใหม่ หาเงินใช้หลังเกษียณ
นางพรนิภา หาชัยภูมิ กรรมการและผู้จัดการบรรษัทตลาดรองสินเชื่อเพื่อที่อยู่อาศัย (บตท.) เปิดเผยว่า บตท.ได้เสนอให้คลังพิจารณาร่างแก้ไขพระราชบัญญัติ (พ.ร.บ.) บตท. เพื่อให้สามารถค้ำประกันสินเชื่อที่อยู่อาศัยได้ หวังช่วยให้สถาบันการเงินกล้าปล่อยสินเชื่อให้กลุ่มเสี่ยง หรือกลุ่มอาชีพอิสระสามารถกู้ซื้อบ้านได้ในวงเงินมากขึ้น
นอกจากนี้ ยังจะแก้กฎหมายให้สามารถค้ำประกันลูกหนี้กลุ่มผู้สูงอายุ หรือทำ Reverse Mortgage เป็นสินเชื่อบ้านสำหรับผู้สูงอายุที่มีบ้านเป็นของตนเอง แต่ไม่มีเงินเพียงพอใช้จ่ายในชีวิตประจำวัน และไม่ต้องการขายบ้าน สามารถนำบ้านกลับเข้าไปจำนองกับสถาบันการเงินใหม่ได้อีก โดยวงเงินกู้ขึ้นอยู่กับอายุของผู้กู้ มูลค่าหลักประกัน และดอกเบี้ยเงินกู้ โดยสถาบันการเงินจะจ่ายเงินเข้าบัญชีเป็นรายเดือน เพื่อให้ผู้สูงอายุมีเงินไว้ใช้เลี้ยงตัวเองยามเกษียณ
“คนโสดที่เกษียณอายุแล้วไม่มีลูกหลานเลี้ยงดู คนกลุ่มนี้ผ่อนบ้านหมดแล้ว สามารถนำบ้านมาจำนองใหม่ ให้แบงก์จ่ายเงินกู้เป็นรายเดือนไว้ยังชีพและเป็นค่ารักษาพยาบาลได้จนเมื่อผู้กู้เสียชีวิต ถ้ามีลูกหลาน หากอยากได้บ้านคืนก็มาใช้หนี้แทน แต่ถ้าไม่มีลูกหลาน แบงก์ก็ยึดบ้านไปแทน” นางพรนิภา กล่าว
นอกจากนี้ ยังเสนอให้ บตท.ตั้ง “บริษัทสินเชื่อเคหะการ” เพื่อรองรับการปล่อยสินเชื่อที่อยู่อาศัยของสถาบันการเงินที่ไม่ใช่ธนาคารด้วย